**О Б Р А З Л О Ж Е Њ Е**

## I. УСТАВНИ ОСНОВ

Уставни основ за доношење овог закона садржан је у члану 92. став 1. и члану 97. тачка 15. Устава Републике Србије, којима је утврђено да Република Србија, аутономне покрајине и јединице локалне самоуправе имају буџете у којима морају бити приказани сви приходи и расходи којима се финансирају њихове надлежности и да Република Србија, између осталог, уређује и обезбеђује финансирање остваривања права и дужности Републике Србије, утврђених Уставом и законом.

Чланом 99. став 1. тачка 11. Устава Републике Србије утврђено је да Народна скупштина усваја буџет Републике Србије, на предлог Владе.

**II. МАКРОЕКОНОМСКЕ ПРЕТПОСТАВКЕ БУЏЕТА РЕПУБЛИКЕ СРБИЈЕ ЗА 2018. ГОДИНУ**

### Текућа макроекономска кретања

Након успешно спроведене фискалне консолидације, стабилизације јавних финансија и преокрета вишегодишње растућег тренда јавног дуга, Влада РС остаје фокусирана на даље побољшање привредног амбијента и обезбеђивање високих стопа привредног раста, са крајњим циљем смањења незапослености и подизања животног стандарда становништва. Привредна активност наставља позитивна кретања и током 2017. године, за коју се процењује реални раст од 2,0%. У првој половини године одређени ризици „на долеˮ су активирани, што се негативно одразило на укупну привредну активност. Ипак, краткорочни индикатори из последњих неколико месеци указују на њихову једнократну природу, те не постоји ризик да се путања раста значајније успори у средњем року. Будући да су ови чиниоци привременог карактера основни сценарио развоја није угрожен.

Унапређење макроекономског окружења огледа се у смањењу фискалног дефицита, успостављању фискалне стабилности, наставку побољшања на тржишту радне снаге, стабилном расту извоза, као и у предвидивости монетарне политике. Мере економске политике су координиране, адекватно одмерене и ефектне, са фокусом на успостављање трајекторије здравог и инклузивног раста, који ће бити праведно дистрибуиран и као такав смањити социјалне неједнакости. Успешност у спровођењу реформских програма верификована је континуираним напретком на међународним листама конкурентности, као и побољшањем кредитног рејтинга земље.

**Позитивна привредна кретања забележена у 2016. години, настављена су и током 2017. године. Међутим, активирање једнократних негативних чинилаца имало је за последицу успоравање активности у појединим делатностима са значајним учешћем у БДП и последично њихов сигнификантан негативан допринос укупном привредном расту.** Лоши временски услови с почетка године успорили су грађевинску активност али и ометали производне процесе у рударству и производњи електричне енергије, на шта су се надовезали неповољни агрометеоролошки услови који су десетковали приносе најважнијих пољопривредних култура.

**У првом тромесечју 2017. године, према подацима РЗС, забележен је реалан међугодишњи раст привредне активности од 1,0%.** Значајно повећање обима производње прерађивачке индустрије од 7,3% мг. неутралисано је негативним кретањима у рударству и производњи електричне енергије од 6,3% и 14,5%, респективно. Тиме је укупна индустрија забележила реалан међугодишњи раст бруто додате вредности (у даљем тексту БДВ) од 1,4%. Сектор услуга забележио је солидно повећање од 1,6% мг. и дао је допринос укупном расту од 0,9 п.п. Хладнија зима у односу на 2016. годину ефектуирала се и на активност грађевинске оперативе и имала је за последицу пад БДВ овог сектора од 3,1% мг. Високо учешће пољопривреде у српској економији има за последицу значајан утицај ове делатности на укупан привредни раст. Са падом од 8,0% у првом кварталу пољопривредна производња је смањила стопу укупног привредног раста за 0,5 п.п. Посматрано по агрегатима употребе највећи позитиван допринос расту БДП дала је потрошња домаћинстава (1,5 п.п) као резултат раста расположивог дохотка становништва уз благ позитиван допринос државне потрошње и инвестиција. Међутим, нето извоз је имао значајно негативан допринос од 1,8 п.п, пре свега као последица повећаног увоза електричне енергије али и повећаних потреба привреде за интермедијарним производима и опремом.

**У другом кварталу регистрован је реални раст привредне активности од 1,3% мг.** Стабилан раст прерађивачке индустрије и евидентан опоравак рударства уз још увек негативна кретања у производњи електричне енергије резултирали су растом укупне индустрије од 2,8% мг. Услужни сектор је креирао 2,3% више БДВ у односу на исти период прошле године и задржао је улогу главног носиоца раста. Утицај једнократних фактора и даље је био евидентан у секторима пољопривреде и грађевинарства, који бележе негативне стопе од 10,0% и 2,8%, респективно и дају укупан негативан допринос од 0,8 п.п. Посматрано са расходне стране доминантан извор раста била је приватна потрошња са доприносом од 1,2 п.п. Нешто слабији резултати у грађевинарству наставили су да се одражавају негативно на инвестициону активност која је имала скроман допринос од 0,4 п.п. За разлику од претходног квартала извоз поново бележи бржи раст од увоза, али је допринос нето извоза ипак благо негативан (-0,2 п.п).

**Према флеш процени РЗС привредни раст у трећем кварталу је убрзан и износио је 2,1% мг, вођен растом индустријског и услужног сектора а потпомогнут убрзањем грађевинске оперативе.** Утицај једнократних фактора на електро-енергетски сектор слаби, док пољопривредна производња задржава негативан допринос. Посматрано по компонентама употребе, доминантан извор раста је и даље лична потрошња. Јача и позитиван допринос инвестиција, чији је раст према процени Министарства финансија убрзао на око 6%, док је допринос нето извоза благо негативан.

**Раст привредне активности праћен је позитивним кретањима на тржишту рада, која се огледају у расту стопе запослености и просечне зараде.** Према подацима Анкете о радној снази (у даљем тексту: АРС) број запослених у првом полугодишту 2017. године, на међугодишњем нивоу је повећан за 3,8%, док је стопа незапослености смањена за 3,9 п.п. и износила је 13,2%. Раст броја запослених у овом периоду највећим делом био је резултат повољних кретања у секторима индустрије и услуга. Такође, ефикасније деловање инспекцијских служби на сузбијању сиве економије одразило се на раст броја формално и смањење броја неформално запослених. Позитивна кретања на тржишту рада потврђују и подаци из Централног регистра обавезног социјалног осигурања (ЦРОСО), према којима је просечан број формално запослених у периоду јануар-септембар повећан за 2,9% мг. Укупна просечна нето зарада повећана је реално за 0,9% мг, и тај раст је у потпуности био опредељен растом зарада у приватном сектору (1,5%). На основу веома позитивних резултата забележених на тржишту рада у периоду јануар-септембар, као и раста привредне активности процењује се да ће укупна запосленост остварити значајан раст у 2017. години, вођен пре свега растом запослености у приватном сектору.

**Као резултат ниских инфлаторних притисака, инфлација се од почетка године налазила у границама дозвољеног одступања од новог нижег циља НБС.** Међутим, пре свега због утицаја раста светске цене нафте, као и изнад сезонски уобичајеног раста цена поврћа и чврстих горива, инфлација се од почетка године кретала на вишем нивоу у поређењу са 2016. годином. Међугодишња инфлација је у октобру 2017. године износила 2,8%, што је било опредељено, пре свега, повећањем цена дувана, поврћа и воћа, нафтних деривата, свињског меса и услуга мобилне телефоније. Потврда ниских инфлаторних очекивања је и ниска и стабилна базна инфлација која је крајем октобра износила 1,4%, мг. Очекује се да ће се инфлацијa до краја 2017. године кретати у оквиру актуелне границе дозвољеног одступања од циља НБС.

**Након значајних смањења спољних неравнотежа и рекордно ниског спољнотрговинског дефицита у 2016. години, током 2017. долази до раста цена нафте на међународном тржишту, што је погодовало расту увоза и последично расту спољнотрговинског дефицита**. У периоду јануар – септембар извезено је робе (ц.и.ф) у вредности од 11,3 млрд евра, а увезено робе за 14,1 млрд евра, што је повећање од 13,4% и 13,1%, респективно, у односу на исти период 2016. године. Иако је стопа раста извоза и даље бржа од раста увоза, у апсолутном износу прираст увоза надмашио је прираст извоза, што је резултирало погоршањем спољнотрговинског дефицита. Раст извоза робе у овом периоду резултат је пре свега значајног раста извоза гвожђа и челика, услед повећања производње, али и раста цена челика на светском тржишту. Позитиван допринос расту извоза наставио је да даје извоз електричних машина и апарата и производа од каучука. Кретање увоза у овом периоду карактерише раст увоза нафте и нафтних деривата, електричних машина и апарата и металних руда, док најзначајнији негативан допринос расту увоза потиче од ниже вредности увоза друмских возила. Раст спољнотрговинског дефицита од 306,3 мил. евра у првих девет месеци опредељен је у највећој мери вишим увозом енергената, услед раста цене нафте и гаса. Прерађивачка индустрија (која чини 90,6% укупног извоза и 74,6% укупног увоза) допринела је смањењу дефицита за 344,8 мил. евра, услед вишег извоза од увоза у 21 од 23 области, док је рударство увећало дефицит за 321,7 мил. евра (првенствено услед вишег увоза сирове нафте, руде гвожђа и природног гаса). Покривеност робног увоза извозом изражена у еврима у првих девет месеци износила је 79,6%.

**Платнобилансна кретања карактерише бржи раст увоза од извоза робе и услуга, што је утицало на значајан раст дефицита текућег рачуна у првих девет месеци на ниво који је за 47,6% виши у односу на исти период претходне године, али и даље у потпуности покривен страним директним инвестицијама (у даљум тексту СДИ).** У периоду јануар – септембар дефицит текућег рачуна износио је 1.221,8 мил. евра што је за 394,1 мил. евра више у поређењу са истим периодом претходне године. Ово погоршање је резултат вишег увоза робе првенствено услед више цене нафте, и у мањој мери вишег дефицита примарног дохотка услед виших одлива по основу доходака од директних инвестиција. Са друге стране, прилив СДИ је и даље значајан и износио је 1.639,6 млрд евра, што је за 12,6% више у односу на исти период претходне године. До краја године очекује се око 2,1 млрд евра СДИ, односно 5,8% БДП. Очекује се да укупан дефицит текућег рачуна у 2017. години износи око 1,7 млрд евра, или 4,6% БДП, што је више за 1,5 п.п. у односу на рекордно ниску 2016. годину, али уз потпуно покриће дефицита СДИ.

### Макроекономске пројекције за 2018. годину

Економска кретања и изгледи Србије у наредном периоду у великој мери ће зависити од кретања и изгледа у међународном економском окружењу, пре свега, у чланицама евро зоне које су главни партнери Србије у робној размени и инвестицијама.

**Међународно окружење**

**Глобални економски опоравак је убрзан од почетка године, а процене раста развијених земаља и земаља у успону ревидиране су навише, услед раста инвестиција, убрзања светске трговине, као и побољшања поверења привредника и потрошача.** Неуједначеност остаје једна од главних карактеристика глобалног раста, како међу регионима тако и унутар земаља између различитих стратума популације. Са друге стране, раст зарада је спор, присутна је нестабилност на финансијским тржиштима а инфлација је и даље испод зацртаних граница. У развијеним земљама неопходне су политике које ће убрзати раст потенцијалног БДП, док је у земљама у успону од пресудне важности побољшање пословног амбијента и интензивирање инвестиција. Глобални опоравак праћен је растом цена примарних производа од почетка године, пре свега метала и нафте, а њихова стабилизација се очекује крајем 2018. године. Раст у евро зони је убрзан, док је регион централне и источне Европе у узлазној фази циклуса. Раст најважнијих извозних тржишта даје замајац расту у региону, алу су ове економије и даље рањиве на промене на финансијском тржишту, оптерећене високим задуженошћу привреде и становништва и ниском инфлацијом.

**Према октобарским пројекцијама Међународног монетарног фонда (у даљем тексту ММФ) прогнозиран је глобални раст од 3,6% у 2017. години, односно 3,7% у 2018. години, што је побољшање претходних очекивања.** Раст ће бити резултат цикличног опоравка инвестиционе активности, повећања обима производње прерађивачког сектора и убрзања глобалне трговине, што ће бити подржано опоравком цена на тржишту примарних производа, а потврђује се кроз забележено повећање поверења привредника и потрошача. За 2017. годину раст развијених земаља ревидиран је навише, услед већег раста у евро зони, Канади и Јапану, док се у средњем року очекује благо успоравање раста ових привреда са 2,2% у 2017. на 2% у 2018. години. Изгледи за земље у успону су благо побољшани. Значајна ревизија раста Индије наниже компензована је очекиваним снажнијим растом Кине, Русије и Бразила. Пројектовано је убрзање привреда у успону са 4,6% у 2017. на 4,9% у 2018. години. Раст би требало да буде уравнотежен и присутан у већини привреда света а појединачне рецесијe у неким земљама биће последица искључиво унутрашњих проблема неекономске природе.Евро зона ће у 2017. години забележити раст од 2,1%, односно 1,9% у 2018. години (за по 0,2 п.п. побољшано очекивање у односу на јулско) подржан растом извоза услед јачања глобалне трговине и растом домаће тражње услед повољних услова финансирања. Раст у САД је изнад потенцијалног под утицајем повољних финансијских услова и високог нивоа поверења потрошача. Очекује се да ће америчка привреда у 2017. години остварити раст од 2,2%, а у 2018. години од 2%.

**Током средњорочног периода очекује се благо убрзање инфлације, која ће пратити кретање цена примарних производа и енергената на глобалном тржишту.** Предвиђа се умерени раст цена у развијенијим економијама од по 1,7% у 2017. и 2018. години, а у земљама у успону убрзање, са 4,2% у 2017. на 4,4% у 2018. години. Очекује се да ће цена нафте типа Брент у 2017. години износити 50,3 $/барел, што је повећање од 17,4% у односу на 2016. годину, након чега ће се стабилизовати на том нивоу током 2018. и 2019. године. Услед снажније инвестиционе тражње у Кини, али и снажнијег раста прерађивачког сектора од првобитно антиципираног, цене метала бележе раст од почетка године. Процењује се да ће се овакви трендови задржати до краја године, па ће раст цене метала у 2017. години износити 20,6% а руде гвожђа 22,4%, уз стабилизацију цена у средњем року. Тренд пада цене житарица ће бити прекинут у 2017. години, а у 2018. години очекује се убрзање раста.

**Према новембарским проценама Европске комисије (у даљем тексту: ЕК) опоравак економске активности у евро зони се наставља по стопама знатно већим од потенцијалних.** Очекивани раст у 2017. години износи 2,2%, а у 2018. години 2,1%. Иако је раст привредне активности ојачао и проширио се на све државе чланице, још увек је присутна неједнакост у привредним циклусима појединачних држава, што угрожава синхронизацију монетарне политике Европске централне банке (у даљем тексту ЕЦБ). Пројекција раста за 2017. годину ревидирана је навише за 0,5 п.п. у односу на мајску, услед снажнијег доприноса домаће тражње од почетка године. Акомодативна политика ЕЦБ, раст запослености и значајно убрзање инвестиционе активности покренули су снажан раст домаће тражње, која је била главни покретач привредне активности и у 2016. години. Након што евро зона достигне стопу раста од 2,2% у 2017. години, што је и највиша стопа у последњих десет година, привредни раст ће се наставити и у наредном периоду, мада нешто успоренијим темпом. Пројектовани раст заснива се на успоравању приватне потрошње и инвестиција, умереном убрзању државне потрошње и благо позитивном доприносу нето извоза.

**Макроекономски изгледи земаља ЕУ праћени су ризицима, који су мање изражени него у ранијим пројекцијама.** Ризици који могу угрозити економски раст су екстерне природе и односе се на гео-политичку ситуацију на Корејском полуострву и на брже него очекивано повећање рестриктивности монетарне политике ФЕД. Последично повећање финансијских ризика и аверзије према ризику од стране инвеститора може угрозити раст у земљама у екстерном окружењу ЕУ, а посредно и раст ЕУ28. У средњем року, постоји и ризик од ребалансирања кинеске привреде, односно раст корпоративних кредита у Кини, што указује на могуће повећање финансијског ризика у земљи, док вођење протекционистичке трговинске политике у САД може имати негативан утицај на глобални опоравак. Неизвесност у погледу преговора са УК о изласку земље из ЕУ и снажнија апрецијација евра од очекиване може имати негативне последице на економску активност и предвиђени опоравак.

**Макроекономски оквир**

**На основу актуелних економских показатеља и изгледа у Србији и међународном окружењу, имајући у виду постигнуту фискалну стабилност као и планиране економске политике, Аранжман из предострожности са ММФ и евидентно побољшање привредног амбијента и екстерне позиције земље, пројектована су кретања основних макроекономских агрегатa за наредни период.** Стабилизација јавних финансија, уз реформске законе и структурне реформе, неутралише унутрашње и спољне неравнотеже, чинећи привреду отпорнијом на ендогене и егзогене шокове. Инцидентна краткорочна успоравања не могу угрозити растућу путању тренда у наредном трогодишњем периоду. Влада ће водити одговорну и предвидиву фискалну политику са циљем очувања фискалних достигнућа. Мере умерене фискалне релаксације деловаће на два колосека. Растерећењем привреде, кроз повећање неопорезивог дела зарада, подстиче се раст и отварање нових радних места, док се кроз раст пензија и плата у делу јавног сектора јача куповна моћ домаћинстава и стимулише унутрашња тражња. Стабилан прилив СДИ уз подршку иновационим активностима још једна је потпора одрживом расту, док су реформа образовног система, подршка социјалном предузетништву, родно равноправно буџетирање и подизање минималне цене рада само неке од мера које треба да обезбеде инклузиван и правично дистрибуиран раст са крајњим ефектом на смањење сиромаштва.

**За 2018. годину пројектован је реални раст привредне активности од 3,5%.** Носиоци раста у наредној години ће бити сектори индустрије и услуга, а очекује се да ће ова два сектора креирати две трећине укупног раста. Стабилно повећање производње прерађивачке индустрије, уз опоравак електро-енергетског сектора, обезбедиће раст укупне индустрије од око 5,5%. Пројектован је раст услужног сектора од 2,2%. У првих девет месеци 2017. године сектор услуга створио је 2,0% више БДВ у односу на исти период претходне године, а реално је очекивати његово убрзање иницирано повећањем пензија и плата у јавном сектору. Враћање пољопривредне производње на просечан вишегодишњи ниво обезбедиће стопу раста пољопривреде од око 9,0%, док ће код грађевинарства започети пројекти убрзати активност. Посматрано са расходне стране БДП најзначајнији извор раста биће приватна потрошња, што је очекивано будући да је то доминантна компонента расходне стране БДП, а која ће бити стимулисана мерама фискалне релаксације. Пројектован је раст приватне потрошње од 2,7%, чиме ће њен допринос укупном расту износити 2,0 п.п. Заснован је на здравим изворима, нижи је од реалног раста БДП и неће генерисати унутрашње и спољне неравнотеже. Оно што је у дугорочном смислу важније јесте улога инвестиција као другог доминантног извора раста. У 2018. години очекује се убрзање инвестиционе активности и њихов реалан раст од 5,1%, чиме ће дати допринос укупном расту привреде од 1,0 п.п. Извоз стабилно расте, диверзификован је и не постоје ризици његовог успоравања у средњем року. Очекује се повећање извоза за 8,8% и раст увоза за 7,0% чиме ће нето извоз дати благо позитиван допринос привредном расту. Оваква кретања, уз боље односе размене резултираће побољшањем салда текућег рачуна чије ће се учешће у БДП смањити на 4,2%.

**Узимајући у обзир очекивани наставак раста БДП и инвестиција, као и досадашња кретања на тржишту рада, у 2018. години очекује се даљи раст запослености, док ће зараде пратити динамику продуктивности рада, уз бржи раст зарада у приватном у односу на јавни сектор.** Очекује се да ће укупна запосленост наставити раст и у 2018. години, вођен растом запослености у приватном сектору. Захваљујући унапређеној регулативи о радним односима отклоњене су структурне препреке запошљавању, повећана је флексибилност на тржишту рада и створене основе за смањење рада у сивој зони, што ће утицати на наставак позитивних трендова.

**Пројекција инфлације заснована је на очекиваним кретањима у домаћем и међународном окружењу.** Процењује се да ће се инфлација у средњем року кретати у оквиру граница циља НБС (3 ± 1,5%), али на нешто нижем нивоу него у 2017. години. У 2018. години инфлацију ће успоравати висока база цене нафтних деривата, као и излазак једнократних поскупљења појединих производа и услуга из међугодишњег обрачуна. Поред тога, на успоравање инфлације утицаће и стабилност девизног курса. Инфлаторни притисци долазиће од постепеног раста светских цена примарних пољопривредних производа, али и од веће агрегатне тражње.

**Основне макроекономске претпоставке**

|  |  |  |
| --- | --- | --- |
| Исказано у процентима осим ако није другачије назначено | 2017 | 2018 |
| Стопа реалног раста БДП | 2,0 | 3,5 |
| БДП у текућим тржишним ценама (у млрд РСД) | 4469 | 4755 |
| **Извори раста: процентне промене у сталним ценама** | | |
| Лична потрошња | 1,8 | 2,7 |
| Државна потрошња | 1,4 | 2,2 |
| Инвестиције у фиксни капитал | 4,3 | 5,1 |
| Извоз роба и услуга | 10,0 | 8,8 |
| Увоз роба и услуга | 8,6 | 7,0 |
| **Допринос расту БДП, п.п.** | | |
| Домаћа тражња | 2,4 | 3,4 |
| Инвестициона потрошња | 0,8 | 1,0 |
| Лична потрошња | 1,3 | 2,0 |
| Државна потрошња | 0,3 | 0,4 |
| Спољно-трговински биланс роба и услуга | -0,4 | 0,1 |
| **Кретање цена** | | |
| Потрошачке цене(годишњи просек) | 3,1 | 2,7 |
| Потрошачке цене(крај периода) | 3,0 | 3,0 |
| Дефлатор БДП | 2,8 | 2,8 |
| **Кретања у спољном сектору (%БДП)** | | |
| Спољнотрговински биланс роба | -9,8 | -9,3 |
| Спољнотрговински биланс услуга | 2,3 | 2,6 |
| Салдо текућег рачуна | -4,6 | -4,2 |
| Директне инвестиције - нето | 5,8 | 5,1 |
| **Јавне финансије** |  |  |
| Фискални резултат опште државе (% БДП) | 0,7 | -0,7 |

Извор: Министарство финансија

**3. Образложење прихода и примања буџета**

Приходи и примања буџета за 2018. годину утврђена су у следећим износима:

**Приходи и примања буџета Републике Србије за 2018. годину**

|  | Eкономскa класификацијa | Износ у динарима |
| --- | --- | --- |
| **УКУПНИ ПРИХОДИ И ПРИМАЊА** |  | **1.178.531.646.000** |
| 1. Порески приходи | 71 | 988.600.000.000 |
| 1.1. Порез на доходак грађана | 7111 | 56.700.000.000 |
| 1.2. Порез на добит правних лица | 7112 | 88.000.000.000 |
| 1.3. Порез на додату вредност | 7141 | 503.400.000.000 |
| *- Порез на додату вредност у земљи* |  | 75.500.000.000 |
| *- Порез на додату вредност из увоза* |  | 425.000.000.000 |
| *- Други порези на добра и услуге* |  | 2.900.000.000 |
| 1.4. Акцизе | 717 | 286.300.000.000 |
| *- Акцизе на деривате нафте* |  | 153.200.000.000 |
| *- Акцизе на дуванске прерађевине* |  | 100.200.000.000 |
| *- Акцизa на електричну енергију* |  | 17.000.000.000 |
| *- Остале акцизе* |  | 15.900.000.000 |
| 1.5. Царине | 715 | 42.900.000.000 |
| 1.6. Остали порески приходи | 7145 | 11.300.000.000 |
| 2. Непорески приходи |  | 175.715.580.000 |
| Редовни непорески приходи |  | 80.500.000.000 |
| *- Приходи од имовине* | *741* | 13.600.000.000 |
| *- Таксе* | *742* | 13.600.000.000 |
| *- Приходи од продаје добара и услуга* | *742* | 25.100.000.000 |
| *- Новчане казне* | *743* | 7.000.000.000 |
| *- Oстали редовни непорески приходи* | *714,745* | 16.200.000.000 |
| *- Примања од продаје нефинансијске имовине* | *8* | 5.000.000.000 |
| Ванредни непорески приходи |  | 42.000.000.000 |
| *- Добит јавних агенција* | *741* | 1.600.000.000 |
| *- Део добити јавних предузећа и дивиденде буџета* | *741, 745* | 15.500.000.000 |
| *- Остали ванредни приходи* | *745* | 4.000.000.000 |
| *- Приход од смањења зарада у јавном сектору* | *745* | 20.900.000.000 |
| Непорески приходи индиректних корисника |  | 53.215.580.000 |
| *- Трансфери између буџетских корисника на различитом нивоу власти* | *733* | 23.413.983.000 |
| *- Приходи од продаје добара и услуга* | *742* | 29.801.597.000 |
| 3. Донације | *731,732* | 14.216.066.000 |

Буџетом Републике Србије за 2018. годину, превиђени су укупни приходи и примања у износу од 1.178,5 млрд динара, што представља повећање од 1,9% у односу на износ предвиђен ревидираном проценом за 2017. годину.

Пројекција прихода у 2018. години сачињена је на бази:

* остварених прихода буџета Републике Србије у периоду јануар – септембар 2017. године и очекиваних прихода буџета до краја 2017. године;
* пројекције кретања најважнијих макроекономских показатеља: БДП и његових компоненти, инфлације, девизног курса, кретања спољнотрговинске размене, процене кретања запослености и зарада у 2018. години;
* процењених ефеката измена у пореској политици и структурних мера.

**Пројекција прихода, како опште државе, тако и републичког буџета усаглашена је са мисијом ММФ, у оквиру осме ревизије аранжмана из предострожности.** Планирани порески приходи износе 988,6 млрд динара или 84,9%, док непорески приходи износе 175,7 млрд динара или 14,9% укупних прихода буџета Републике Србије. Остатак чине донације у износу од 14,2 млрд динара што чини 1,2% укупних прихода. У односу на процењени износ прихода за 2017. годину, укупни приходи за 2018. годину су већи за 22,3 млрд динара или 1,9%, при чему су порески приходи повећани за 20,8 млрд динара или за 2,1%, а непорески приходи су нижи за 5,7 млрд динара или за 3,1%. Појединачно, на страни пореских прихода, већина категорија бележи умерени раст, осим пореза на добит. Динамичнији раст бележи приход од царина које прате пројектовани раст увоза у наредној години. Непорески приходи су умањени за остварење дела једнократних прихода с обзиром на неизвесност њихове уплате у 2018. години.

**Приходи и примања буџета (у млрд динара)**

|  |  |  |  |  |  |
| --- | --- | --- | --- | --- | --- |
| **Приходи буџета** | **Процена за 2017** | **Буџет 2018** | **Индекс номиналног раста/пада** | **Структура прихода 2017, у %** | **Структура прихода буџет 2018, у %** |
| **Укупно** | **1.156,2** | **1.178,5** | **101,9** | **100,0** | **100,0** |
| **Порески приходи** | **967,8** | **988,6** | **102,1** | **83,7** | **83,9** |
| Порез на доходак грађана | 55,6 | 56,7 | 101,9 | 4,8 | 4,8 |
| Порез на добит правних лица | 102,0 | 88,0 | 86,3 | 8,8 | 7,5 |
| Порез на додату вредност | 480,0 | 503,4 | 104,9 | 41,5 | 42,7 |
| Акцизе | 279,5 | 286,3 | 102,4 | 24,2 | 24,3 |
| Царине | 39,7 | 42,9 | 108,0 | 3,4 | 3,6 |
| Остали порески приходи | 11,0 | 11,3 | 103,2 | 0,9 | 1,0 |
| **Непорески приходи** | **181,4** | **175,7** | **96,9** | **15,7** | **14,9** |
| **Донације** | **7,0** | **14,2** | **203,1** | **0,6** | **1,2** |

**У 2017. години завршава се трогодишњи аранжман са ММФ. Постигнути резултати у спровођењу програма су импресивни. Првобитни циљ потребног структурног прилагођавања фискалног резултата од 4% БДП је значајно премашен. У претходне три године остварено је трајно побољшање резултата од око 6% БДП. Јавни дуг је од 2016. године на силазној путањи, што је постигнуто годину дана раније него што је предвиђено програмом.** Услед знатно бољих резултата на плану остварења фискалног резултата у протеклом периоду створен је одређени фискални простор који омогућава додатну релаксацију донетих мера и ограничено повећање зарада у јавном сектору и пензија у 2018. години. Предвиђено повећање зарада и пензија у јавном сектору неће угрозити стабилност јавних финансија с обзиром да је у следећој години планиран дефицит опште државе од 0,7% БДП.

***Остварени фискални резултати на нивоу опште државе у 2017. години.***

**Фискални суфицит опште државе у 2017. години, према најновијим проценама, износиће 0,7% БДП и биће за 2,4% БДП бољи од планираног. Први пут од 2005. године истовремено биће остварен и укупан и примарни фискални суфицит, који ће износити 3,4% БДП**. Услед могућег нижег извршења на одређеним категоријама расхода од максимално утврђених, као и могућег бољег остварења прихода постоји могућност да фискални резултат у 2017. години буде повољнији од планираног овим оквиром.

**Током 2017. године нису спровођене додатне мере консолидације на приходној страни док је на страни расхода дошло до одређене релаксације која није угрозила ниво структурног прилагођавања. Процењено структурно примарно прилагођавање у 2017. години износиће 1,6% БДП.** Укупно структурно прилагођавање од 6% током три године спровођења програма фискалне консолидације знатно је више од циља предвиђеног аранжманом са ММФ који износи 4,1% БДП прилагођавања у истом периоду.

**У 2017. години је остварена значајна редукција учешћа јавног у БДП.** На крају 2017. године предвиђено је да учешће нивоа јавног дуга достигне 63,7% БДП наспрам 73% БДП на крају претходне године. Предвиђени укупни и примарни суфицит у 2017. години су најзначајнији фактори који утичу на убрзану опадајућу путању учешћа дуга у БДП. Повољна кретања на међународном девизном тржишту утицала су на нижу вредност динарски израженог износа јавног дуга у 2017. години.

**Ревидирана пројекција прихода за 2017. годину и по висини и по структури пружа основу за пројекцију прихода у наредној години**. У 2018. години, изузев повећања неопорезивог цензуса, и редовног акцизног усклађивања нису предвиђене промене у висини осталих пореских стопа. Стабилност пореског система је битан фактор, јер је увек потребно одређено време да нове стопе почну да делују пуним интензитетом и да субјекти пореског система прилагоде своје понашање. Очекивано остварење прихода до краја 2017. године, код одређених категорија прихода, превазилази износе планиране оригиналним буџетом из више разлога:

* Такозвани базни ефекат - боље остварење прихода у последња три месеца 2016. године, која је служила као база за пројекцију прихода у 2017. години.
* Деловање макроекономског окружења. Иако је стопа реалног раста нижа од пројектоване, поједине компоненте БДП су позитивно деловале на приходе. Већи раст запослености и зарада у приватном сектору одразио се на кретање наплате социјалних доприноса и пореза на доходак. Већи део ових прихода није део приходне стране републичког буџета, али изузетно снажно утиче на његову расходну страну и укупну висину дефицита. Раст приватне потрошње позитивно се одразио на ПДВ и акцизе.
* Значајно боља наплата пореза на добит. Порез на добит је најволатилнија ставка јавних прихода и привредни раст није увек најпоузданији индикатор наплате овог пореског облика. Пошто коначни подаци о профитабилности нису познати током израде пројекција за наредну годину, пракса је да се у те сврхе претпостави да је она непромењена, и да се прихвати одређена доза ризика у остварењу овог приходног облика. Према подацима Агенције за привредне регистре укупна бруто добит остварена у 2016. години износила је 534,4 млрд динара и већа је у односу на 2015. годину за 17,5%. Уплата пореза на добит у јуну 2017. године, након коначног обрачуна пореске обавезе по овом основу, указала је на то да ће годишњи приход знатно премашити планиране, као и наплату у претходној години. Један део прихода по основу пореза на добит, међутим, резултат је примене рачуноводствених прописа и није везан за профитабилност. Пројекција прихода од пореза на добит за 2018. годину урађена је узимајући у обзир ту чињеницу.
* Наставак рада на сузбијању сиве економије, у области акцизних производа, наплате ПДВ и пореза на зараде, такође позитивно доприноси приходима, мада је тешко поуздано разграничити ефекте стварног раста потрошње (утицај ценовне еластичности и ефекат привредног раста) од оних који су последица промена у обиму сиве економије.
* Знатно боље остварење ванредних непореских прихода који су делом планирани (прихода по основу добити и дивиденди јавних предузећа) или нису били планирани у буџету за 2017. години (добит Народне банке Србије и Електропривреде Србије, већа од очекиваних примања по основу наплаћених потраживања АОД-а, емисионе премије итд.).

**На основу кретања прихода у 2017. години очекује се наставак позитивних трендова у кретању наплате током наредне буџетске године.** Битан аспект процеса пројектовања прихода за 2018. годину је оцена квалитета и одрживост степена наплате, као и узимање у обзир само структурних облика појединих категорија прихода. Повољан макроекономски оквир у 2018. години позитивно ће допринети наплати прихода, пре свега кроз реални раст БДП и кретање приватне потрошње. Кретање зарада у јавном сектору и пензија, као и повећање минималне зараде имаће позитиван утицај на ниво прихода буџета, док ће повећање неопорезивог цензуса деловати умерено негативно. Фактори који су узети у обзир приликом пројекције прихода у 2018. години:

* повећање неопорезивог цензуса и повећање минималне зараде
* кретање зарада у јавном сектору директно утиче на кретање нивоа директних пореза као што су порез на зараде, али и социјалних доприноса који, иако нису део прихода буџета Републике, у значајној мери делују на расходну страну буџета путем датих трансфера. Са друге стране путем повећања расположивог дохотка ова додатна средства утичу на кретање дела наплате индиректних пореза;
* кретање зарада у деловима јавног сектора који се не финансирају директно из буџета Републике (локални ниво власти и јавна предузећа) утиче на приходу страну тако што ће предвиђена уштеда и даље бити приказана на приходној страни као део непореских прихода;
* пројектовани ниво инфлације заједно са кретањем реалног нивоа приватне потрошње, доводи до тога да номинални ниво потрошње, као опредељујући фактор наплате индиректних пореза, у 2018. години има солидан раст;
* претпоставка је да је потрошња акцизних производа доходовно нееластична и да је кретање потрошње у одређеној мери аутономно од општег нивоа потрошње. Са друге стране кретање цена ових производа директно и у великој мери делује на обим сивог тржишта.
* кретање профитабилности неких делова јавног сектора опредељује уплату добити јавних предузећа у наредном периоду. При пројекцији укупног нивоа ових прихода пошло се од принципа опрезности и становишта да је у пројекцију прихода по овом основу потребно укључити само структурни и трајни део ових прихода.

**Порез на доходак** пројектован је у износу од 56,7 млрд динара и расте 1,9% у односу на процењени износ у 2017. години. Учешће пореза на доходак у 2018. години износи 4,8% у укупним буџетским приходима и благо расте у односу на претходну годину. Раст у овом износу пројектован је у складу са изменама неопорезивог цензуса и минималне зараде, политике зарада у јавном сектору и позитивним предвиђеним кретањима запослености и просечних зарада у приватном сектору, у складу са растом привредне активности. Порез на зараде пројектован је у износу од 29,9 млрд динара. Процена је да ће негативни ефекат подизања неопорезивог цензуса бити 1,9 млрд динара на приходе од пореза на зараде буџета Републике, а повећање минималне зараде ће донети ефекат од свега 0,3 млрд динара.

Други део укупних пореза на доходак чине остали облици као што су порез на дивиденде, порез на приходе од камата, годишњи порез на доходак, а од 2014. године и порез на приходе од закупа непокретности. Приходи од дивиденди и осталих облика пореза на доходак генерално прате кретање опште економске активности и зарада, али су и под значајним утицајем пословних одлука компанија у вези политике дивиденди и инвестиција. У 2018. години планиран је умерен раст ове групе пореза, при чему због хетерогености унутар ове категорије, увек постоји одређени ниво ризика у наплати овог прихода. Услед мале укупне вредности ових облика потенцијални ризик је веома низак.

**Порез на добит** правних лица пројектован је у износу од 88,0 млрд динара што је мање у односу на износ предвиђен у 2017. години, с обзиром на специфичност оствареног резултата у текућој години.

Порез на добит је најволатилнија ставка јавних прихода и привредни раст није увек најпоузданији индикатор наплате овог пореског облика (али у сврху пројекције свакако користан). Веома значајан фактор профитабилности је и кретање девизног курса, који може у одређеној мери да наруши везу између наплате овог пореског облика и укупне економске активности. Пошто коначни подаци о профитабилности нису познати током израде пројекција за наредну годину, најчешћа пракса је да се у те сврхе претпостави да је она непромењена осим у случају знатнијих промена у стопама реалног раста. При томе се прихвата одређена доза ризика у остварењу овог приходног облика. При пројекцији треба узети у обзир да се у првој половини текуће године износи уплаћују аконтационо, у зависности од коначног обрачуна поднетог у јуну претходне године. На тај начин је додатно нарушена чврста веза између уплате пореза у посматраној години и кретања других економских показатеља.

Према подацима Агенције за привредне регистре укупна бруто добит остварена у 2016. години износила је 534,4 млрд динара и већа је у односу на 2015. годину за 17,5%. Овакав раст бруто добити у 2016. години је био главни носилац снажног раста прихода по основу пореза на добит током 2017. године. Један део прихода у 2017. години, међутим, је резултат примене рачуноводствених прописа који регулишу третман повећања (уписа) вредности имовине у пословним књигама. Овај део наплаћеног пореза се може сматрати једнократним приливом, јер је рачуноводственог карактера, а не последица раста стварне профитабилности. Пошто се наредне године не може са сигурношћу очекивати понављање истог резултата, пројектован је приход нижи од овогодишњег. Осим тога, могуће је да по основу мање добити дође до коришћења пореског кредита или повраћаја што би додатно умањило приход. Из ових разлога процена прихода по основу пореза на добит у следећој години је направљена опрезно и конзервативно, те је пројектовани приход у следећој години нижи од оствареног у 2017. години У укупним приходима буџета овај порески облик чини 7,5%.

**Порез на додату вредност** пројектован је у висини од 503,4 млрд динара што представља номинално повећање од 4,9% у односу на износ предвиђен актуелном проценом за 2017. годину. Домаћа компонента процењена је у износу 78,4 млрд динара и чини 15,6% укупног ПДВ, док је ПДВ из увоза пројектован у износу од 425,0 млрд динара или 84,4% укупног ПДВ. Овако изражена домаћа компонента не може се користити за сагледавање нивоа потрошње робе и услуга домаћег порекла. Огроман утицај на кретање нето домаћег ПДВ имају ПДВ повраћаји који се из техничког разлога исплаћују са домаће позиције, без обзира на разлог њиховог настанка (инвестициона потрошња, спољна трговина, динамике набавке и продаје итд.). Учешће ПДВ у структури укупних прихода, у 2018. години, умерено расте и износи 42,7%.

Главна детерминанта кретања ПДВ је домаћа тражња вођена расположивим дохотком становништва. Расположиви доходак као детерминанта потрошње зависи од кретања зарада у јавном сектору, пензија, социјалне помоћи, кретања масе зарада у приватном сектору и осталих облика доходака, укључујући и дознаке, као и од нивоа кредитне активности банака. Наплата у 2017. биће већа него што је првобитно планирано из неколико разлога. Доста повољнија кретања на тржишту рада у виду укупног раста зарада и запослености, довела су до снажнијег раста расположивог дохотка. Као основи покретач наплате ПДВ, раст расположивог дохотка довео је до већег раста бруто наплате ПДВ. Пре свега, забележен је напредак у домену контроле и побољшања ефикасности наплате. Бруто наплата ПДВ, са друге стране расте брже од раста расположивог дохотка што се објашњава добрим резултатом у борби против сиве економије и већим степеном наплате, али и увећањем обима спољнотрговинске активности. Са друге стране, раст потрошње акцизних производа (пре свега нафтних деривата) обезбедили су додатни раст прихода по основу ПДВ. На крају, износ исплаћених повраћаја ПДВ је био мањи од очекиваног, пре свега као резултат темељних контрола. За 2018. годину предвиђен је солидан номинални раст приватне потрошње. Релаксација фискалне политике у домену зарада у јавном сектору и пензија допринеће расту расположивог дохотка становништва. Номинални раст зарада у приватном и јавном сектору и запослености у приватном сектору, услед предвиђеног убрзања привредне активности, виши ниво издвајања кроз различите облике социјалне заштите на нивоу опште државе, кретање дознака и кредитне активности за крајњи резултат имају номинални раст приватне потрошње у наредној години.

Резултати ефикасније наплате и контроле пореских обвезника су присутни и очекује се да ће тај тренд бити настављен у наредној години, с тим што ефекти борбе против сиве економије нису експлицитно дати у пројектованим вредностима услед опрезности. Пројектован раст извоза у наредној години доводи и до раста повраћаја ПДВ, и уколико у наредној години дође до већег пораста извозне тражње то може утицати на укупан ниво наплаћеног ПДВ. Ризици за остварење пројекције ПДВ у 2018. години се односе на кретање зарада у приватном сектору, општи раст привреде, као и на степен сиве економије, односно ефикасности у њеном смањењу.

**Приходи од акциза** пројектовани су укупном износу од 286,3 млрд динара при чему се на акцизе на нафтне деривате односи 153,2 млрд динара, акцизе на дуванске производе 100,1 млрд динара и на остале акцизе (укључујући и акцизу на електричну енергију) 32,9 млрд динара. Учешће акциза у укупним приходима износи 24,3%. Пројекција прихода од акциза сачињена је на основу важеће акцизне политике, очекиване потрошње акцизних производа (нафтни деривати, дуванске прерађевине, алкохол, кафа и електрична енергија) и редовног усклађивања номиналног износа акциза на појединачне производе. За 2018. годину приходи од акциза на дуван пројектовани су у складу са акционим планом повећања и усклађивања акцизног оптерећења. У 2018. години за потребе пројекције прихода од акциза, услед опрезности, предвиђен је „природниˮ пад потрошње дуванских производа од око 3%. Уколико дође до наставка побољшања услова на тржишту дуванских производа и смањења сиве економије постоји одређени позитивни ризик у погледу наплате овог облика прихода. Исти позитиван ризик се јавља и услед могуће боље реализације на крају 2017. године.

У текућој години остварени су резултати у наплати акциза на нафтне деривате који су бољи од иницијално пројектованих, чему су допринели кретање нивоа цена нафтних деривата и благи пораст потрошње. У следећој години, услед опрезности, није претпостављен раст потрошње нафтних деривата, већ су за пројекцију коришћени очекивани износи потрошње у 2017. години. И у овом случају постоји одређени позитивни ризик по питању наплате прихода уколико се настави тренд раста тржишта нафтних деривата. Процењени укупан износ прихода од акциза на нафтне деривате у 2018. години чини 53,5% укупних акциза, односно 13,0% укупних прихода.

Приходи од акциза на алкохолна пића и кафу су пројектовани у складу са актуелном структуром и обимом потрошње с тим што су тренутни номинални износи акциза усклађени са очекиваном инфлацијом у 2017. години. Током 2015. године уведена је *ад валорем* акциза од 7,5% на вредносно изражену потрошњу електричне енергије. За 2017. годину приход од ове категорије акциза планиран је у износу од 17,0 млрд динара узимајући у обзир тренутну годишњу потрошњу и предвиђену динамику цена.

**Приходи од царина** у 2018. години пројектовани су у износу од 42,9 млрд. Главне детерминанте за пројекцију прихода од царина су кретање увоза, промене у структури увоза и девизни курс. У периоду од 2009. до 2014. године приходи од царина су се номинално смањивали сваке године, услед примене Споразума о стабилизацији и придруживању са ЕУ, Споразума о слободној трговини са ЕФТА и Споразума о слободној трговини са Турском, као и постепеног смањивања и укидања појединих царинских стопа. Од 2015. години се бележи номинални раст прихода од царина, у складу са кретањем нивоа и структуре увоза. Може се претпоставити да је и даље присутна промена у самој структури и пореклу увезене робе са подручја са мањим царинским оптерећењем. Током 2017. године у великој мери је дошло до раста увоза робе на коју се не наплаћују царинске дажбине па је стога одступање од укупне стопа раста увоза и стопе раста ПДВ знатно веће. Приходи од царина у 2018. години пројектовани су у складу са пројекцијом раста увоза, и чине 3,6% укупних прихода.

**Остали порески приходи** пројектовани су износу 11,3 млрд динара што је више за 0,3 млрд динара у односу на очекивани приход у 2017. години. Ову групу чине порези на употребу, држање и ношење добара. У односу на укупне приходе ова група пореза је занемарљиво мала – износи 1,0% укупних прихода. Ниво ових прихода је релативно стабилан и реакције на кретање економске активности нису у већој мери изражене. Ова група пореских прихода много је важнија на нивоу локалне самоуправе (порез на имовину), док је на нивоу републичког буџета највећи део овог прихода порез на регистрацију возила.

Непорески приходи процењени су у износу од 175,7 млрд динара, укључујући и приходе индиректних буџетских корисника, што представља смањење од 3,1% у односу на процењени износ за 2017. годину. Учешће ове категорије у укупним приходима, у 2018. години, опада и износи 14,9%. Разлози за пад пројектованог износа у односу на 2017. годину су искључење из 2017. године (базне) свих оних прихода који се не сматрају структурним тј. трајним, што се понајвише односи на ванредне категорије непореских прихода. Непорески приходи су врло хетерогена категорија са различитим кретањима по појединим облицима. Поједини непорески приходи индексирају се са оствареном инфлацијом у претходној години, остали прате промену у вредности основе на које се примењују и услед тога се коригују пројектованом инфлацијом, док део чине једнократне уплате у буџет (ванредни непорески приходи), итд. Редовни непорески приходи су различите таксе, накнаде, казне, приходи органа и организација и сви остали приходи који се остварују устаљеном динамиком током године, у приближно сличним износима на месечном нивоу уз одређене сезонске варијације. Ванредни непорески приходи су углавном једнократни, у одређеној мери неизвесни, како по питању износа, тако и по питању тренутка уплате. Највећи део ових прихода представљају уплате добити јавних предузећа и агенција, дивиденде буџета, приходи по основу наплаћених потраживања Агенције за осигурање депозита, емисионе премије, итд. Од 2014. значајна ставка ванредних прихода је приход од смањења зарада у јавном сектору (који по овом основу уплаћују јавна предузећа и локалне самоуправе), која се значајније повећала у 2015. години услед другачијег обрачуна и обухвата зарада и запослених.

Редовни непорески приходи у 2018. години су, према пројекцији, нешто већи у односу на процењени износ за 2017. годину и износе 80,5 млрд динара. Главни разлог за релативно мали раст редовних непореских прихода је ниска и стабилна инфлација на крају 2017. године и током 2018. године, које служе као мере индексације појединих категорија. Код највећег броја ставки остварење у текућој години ће бити на нивоу који је предвиђен буџетом за 2017. годину. При пројекцији за 2018. годину појединачне категорије ове групе прихода индексиране су инфлацијом из 2017. или 2018. године, у зависности од карактера самог прихода. Почевши од 2015. године у оквиру ове групе непореских прихода налази се накнада за обавезне резерве нафте, која се плаћа по литру нафтних деривата, а усклађује се по истом принципу као и висина акцизе на нафтне деривате.

При пројекцији ванредних непореских прихода бележи се значајније смањење процене у односу на очекивани износ у 2017. години. Разлог је што се при процени ставки ових прихода као што су дивиденде и уплата добити јавних предузећа и агенција полази од њиховог структурног нивоа, односно нивоа који се у последњих неколико година показао као стабилан. За 2018. годину предвиђен је ниво у висини од 17,1 млрд динара. Овај принцип не прејудицира да до већих уплата по том основу неће доћи, нити ограничава могуће уплате од стране субјеката који ту обавезу имају. Планирање фискалног оквира, у склопу спровођења аранжмана са ММФ, спроводи се у средњорочном периоду и од велике је важности сагледавање структурног аспекта прихода и расхода са циљем прецизног утврђивања фискалне позиције земље у целом периоду. У те сврхе, из пројекције прихода искључен је део прихода по основу потраживања Агенције за осигурање депозита остварен у 2017. години, као и премије по основу поновног отварања емисије хартија од вредности. Средства по основу прихода од смањења зарада у делу јавног сектора предвиђена су и у 2018. години, а планирана измена у политици зарада не би требало значајније да утиче на висину овог прихода. Процењено је да ће по овом основу бити прикупљено 20,9 млрд динара.

Процењени износ прихода индиректних буџетских корисника (школе, факултети, центри за социјални рад, установе културе итд.) износи 53,2 млрд динара и повећан је у односу на износ из 2017. године за 10,5 млрд динара.

Очекивани приход по основу донација износи 14,2 млрд динара и у односу на процењен износ за 2017. годину повећан је за 7,2 млрд динара. Учешће овог облика прихода у укупним приходима буџета за 2018. годину износи 1,2%.

1. **Образложење укупних расхода и издатака буџета**

Циљ фискалне консолидације у наредном периоду је снижавање дефицита и заустављање раста јавног дуга и успостављање тренда његовог опадања.

Приликом планирања расхода и издатака за сваког буџетског корисника, пошло се од важеће организационе и функционалне структуре, као и надлежности корисника према Закону о министарствима.

Ограничењима расхода обухваћени су расходи и издаци корисника који се финансирају из буџетских прихода, домаћег и страног пројектног задуживања.

Расходи и издаци приказани по бруто принципу обухватају поред расхода и издатака који се финансирају из општих прихода буџета и оне расходе и издатке које корисници буџетских средстава финансирају из донација, домаћих и међународних кредита, као и прихода које корисници остваре продајом добара и услуга у складу са Законом о буџетском систему и других извора финансирања.

**Табела 4:** Расходи и издаци буџета (у млрд динара)

|  |  |  |  |  |  |
| --- | --- | --- | --- | --- | --- |
| **Расходи буџета** | **Буџет 2017** | **Буџет 2018** | **Индекс** | **Структура расхода буџет 2017, у %** | **Структура расхода буџет 2018, у %** |
| **УКУПНИ ИЗДАЦИ** | **1.161,98** | **1.206,85** | **1,04** | **100,00%** | **100,00%** |
| **1.Текући расходи** | **1.028,99** | **1.052,02** | **1,02** | **88,55%** | **87,17%** |
| Расходи за запослене | 253,66 | 272,31 | **1,07** | **21,83%** | **22,56%** |
| Расходи за коришћење услуга и роба | 105,87 | 119,67 | **1,13** | **9,11%** | **9,92%** |
| Расходи по основу отплате камата | 133,97 | 117,82 | **0,88** | **11,53%** | **9,76%** |
| Субвенције | 84,41 | 87,63 | **1,04** | **7,26%** | **7,26%** |
| Донације страним владама | 0,03 | 0,01 | **0,53** | **0,00%** | **0,00%** |
| Дотације међународним организацијама | 3,37 | 4,03 | **1,20** | **0,29%** | **0,33%** |
| Трансфери осталим нивоима власти | 73,44 | 79,52 | **1,08** | **6,32%** | **6,59%** |
| Трансфери организацијама за обавезно социјално осигурање | 232,96 | 222,15 | **0,95** | **20,05%** | **18,41%** |
| Социјална заштита из буџета | 115,57 | 114,94 | **0,99** | **9,95%** | **9,52%** |
| Остале дотације и трансфери | 4,00 | 4,15 | **1,04** | **0,34%** | **0,34%** |
| Остали текући расходи | 21,70 | 29,79 | **1,37** | **1,87%** | **2,47%** |
| **Капитални издаци** | **94,21** | **128,23** | **1,36** | **8,11%** | **10,63%** |
| Издаци за отплату главнице (у циљу спровођења јавних политика) | 34,80 | 20,95 | **0,60** | **2,99%** | **1,74%** |
| Издаци за набавку финансијске имовине (у циљу спровођења јавних политика) | 3,99 | 5,65 | **1,42** | **0,34%** | **0,47%** |

**Трансфери осталим нивоима власти планирани** су у укупном износу од 72,9 млрд. динара.

Трансфери Аутономној покрајини Војводини - Средства за покриће издатака буџета Аутономне покрајинe Војводине обезбедиће се из дела прихода од пореза на доходак грађана - пореза на зараде, у висини од 18% износа оствареног на територији Аутономне покрајине Војводине, из дела прихода од пореза на добит предузећа, у висини од 42,7% износа оствареног на територији Аутономне покрајине Војводине и трансферима из буџета Републике Србије, и то:

- трансфери за поверене послове у складу са законом којим се утврђују надлежности Аутономне покрајине Војводине;

- наменски трансфери за финансирање расхода за запослене у образовању на територији Аутономне покрајине Војводине у складу са овим законом;

- наменски и ненаменски трансфери јединицама локалне самоуправе са територије Аутономне покрајине Војводине, у складу са Законом о финансирању локалне самоуправе;

- наменски капитални трансфери за пројекте које утврди Влада.

У наредној табели су приказана средства која се из буџета Републике Србије усмеравају буџету Аутономне покрајине Војводине (трансфери за поверене послове, наменски и ненаменски трансфери јединицама локалне самоуправе са територије АП Војводине и др.), као и средства намењена за капиталне издаткe:

|  |  | |  |  | | |  |  | у динарима |
| --- | --- | --- | --- | --- | --- | --- | --- | --- | --- |
| Ред. број | Огран/организација | | функција | законски основ | | | конто | извор | 2018. год. |
| **ТРАНСФЕРИ ИЗ БУЏЕТА РЕПУБЛИКЕ** | | | | | | |  |  |  |
| 1 | Министарство финансија | | 180 | | | Закон о финансирању локалне самоуправе (ненаменски трансфер ЈЛС са територије AПВ) | 463 | 01 | 7.705.553.738 |
| 2 | Министарство грађевинарства, саобраћаја и инфраструктуре | | 450 | | | Закон о утврђивању надлежности АП Војводина | 463 | 01 | 12.000.000 |
| 3 |  | | 450 | | | Rеализација пројекта између Министа  рство грађевина  рства, саобраћаја и инфраструктуре и АПВ | 463 | 01 | 268.000.000 |
| 4 |  | | 450 | | | Изградња Жежељовог моста | 463 | 01 | 790.000.000 |
| 5 | Министарство културе и информисања | | 820 | | | Радио-телевизија Војводине | 463 | 10 | 902.900.000 |
| 6 |  | |  | | | Закључак 05 Број: 69-12771/2016 о проглашењу пројекта под називом Нови Сад 2021 – Европска престоница културе културним пројектом од националног значаја за Републику Србију | 463 | 01 | 161.546.000 |
| 7 |  | |  | | | Споразум између савезне Републике Југославије и Владе Републике Хрватске о сарадњи у области културе и просвете (Сл.лист СРЈ-међународни уговори, број 12/02) и Протокол о повраћају културних добара из Републике Србије у Републику Хрватску број: 06-00-208/2010-03 од 21.03.2012. године | 463 | 01 | 2.000.000 |
| 8 |  | |  | | | Закон о култури, Закон о културним добрима | 463 | 01 | 60.000.000 |
| 9 |  | |  | | | Наставак реализације пројекта адаптације, реконструкци  је и доградње зграде Народног позоришта у Суботици | 463 | 01 | 166.900.000 |
| 10 | Министарство просвете, науке и технолошког развоја | | 910 | | | Закон о основама система образовања и васпитања (основно образовање-плате) | 463 | 01 | 16.897.891.000 |
| 11 |  | | 910 | | | Закон о основама система образовања и васпитања (припремни предшколски програм) | 463 | 01 | 597.336.000 |
| 12 |  | | 920 | | | Закон о основама система образовања и васпитања, (средње образовање-плате) | 463 | 01 | 7.648.444.000 |
| 13 |  | | 960 | | | Закон о ученичком и студенском стандарду, (ученички стандард) | 463 | 01 | 245.000.000 |
| 14 |  | | 960 | | | Закон о ученичком и студентском стандарду (студентски стандард) | 463 | 01 | 296.846.000 |
| 15 |  | | 940 | | | Закон о високом образовању (високо образовање) | 463 | 01 | 5.879.767.000 |
| 16 |  | | 910 | | | Отпремнине за одлазак у пензију запослених у основним школама | 463 | 01 | 69.000.000 |
| 17 |  | | 920 | | | Отпремнине за одлазак у пензију запослених у средњим школама | 463 | 01 | 33.000.000 |
| 18 | Министарство трговине, туризма и телекомуникација | | 410 | | | Закон о утврђивању надлежности АПВ | 463 | 01 | 2.310.000 |
| 19 |  | | 460 | | | Закон о електро  нским комуникацијама | 463 | 01 | 900.000 |
| 20 | Комесaријат за избеглице и миграције | | 70 | | | Закон о избеглицама, Закон о управљању миграцијама, Национална стратегија за решавање питања избеглица и ИРЛ | 463 | 01 | 130.000.000 |
| 21 | Министарство за рад, запошљавање, борачка и социјална питања | | 70 | | | Закон о социјалној заштити | 463 | 01 | 191.513.200 |
| 22 | Министарство пољопривреде, шумарства и водопривреде | | 420 | | | Споразум чији је предмет оперативно преузимање поверених надлежности сходно Закону о утврђивању надлежности Аутономне Покрајине Војводине | 463 | 01 | 20.000.000 |
| 23 | Министaрство заштите животне средине | | 560 | | | Закон о управљању отпадом | 463 | 01 | 20.432.000 |
| **I** | **СВЕГА (од 1 до 23)** | |  | | |  |  |  | **42.101.338.938** |
| **СРЕДСТВА БУЏЕТА РС КОЈА СЕ УСМЕРАВАЈУ НА ТЕРИТОРИЈУ АПВ** | | | | | | |  |  |  |
| 24 | Министарство грађевинарства, саобраћаја и инфраструктуре | 451 | | | Брза саобраћајница Iб реда Нови Сад-Рума | | 511 | 01 | 50.000.000 |
| 25 |  |  | | | Пројекат мађарско - српске железнице | | 511 | 01, 11 | 8.000.000.000 |
| 26 |  |  | | | Извођење дела радова на изградњи аутопута Е-75, деоница: ГП Келебија-петља Суботица Југ | | 451 | 01 | 800.000.000 |
| 27 | Министарство културе и информисања | 820 | | | Подршка раду Матице Српске | | 481 | 01 | 56.000.000 |
| 28 | Министарство правде | 330 | | | Решавање смештајно-техничких услова правосудних органа у Панчеву | | 511 | 01 | 25.000.000 |
| 29 |  |  | | |  | | 512 | 01 | 5.000.000 |
| 30 | Министарство привреде | 410 | | | Субвенције приватним предузећима за спровођење уговора о додели средстава подстицаја | | 454 | 01 | 1.499.891.280 |
| 31 | Управа за извршење кривичних санкција | 340 | | | Изградња новог затвора у Панчеву | | 423 | 01, 11 | 16.466.000 |
| 32 |  |  | | |  | | 424 | 01 | 50.000 |
| 33 |  |  | | |  | | 426 | 11 | 60.000 |
| 34 |  |  | | |  | | 482 | 01 | 440.000 |
| 35 |  |  | | |  | | 511 | 01,06,11,15 | 1.147.416.000 |
| 36 |  |  | | |  | | 512 | 01, 11 | 63.129.000 |
| 38 |  |  | | | Радови на изградњи новог павиљона у КПЗ Сремска Митровица | | 511 | 01 | 213.000.000 |
| 39 | Управа царина | 110 | | | Изградња граничног прелаза Сот | | 511 | 01 | 125.000.000 |
| 40 |  | 110 | | | Изградња граничног прелаза Ватин | | 511 | 01 | 22.355.000 |
| 41 | Управа за аграрна плаћања | 420 | | | Средства по основу субвенција за пољопривреду | | 451 | 01 | 9.000.000.000 |
| 42 | Републичка дирекција за воде | 630 | | | Изградња система за наводњавање-прва фаза | | 511 | 01, 11 | 260.859.000 |
| 43 | Министарство здравља | 760 | | | Реконструкци  ја Клиничког центра Воводине, Нови Сад | | 424 | 01 | 1.500.000 |
| 44 |  |  | | |  | | 464 | 01,11 | 438.800.000 |
| 45 |  |  | | |  | | 465 | 01 | 300.000 |
| 46 |  |  | | | Адаптација два бункера за смештај линеарних акцелератора у Институту за онкологију Војводине у Сремској Каменици | | 511 | 11 | 62.500.000 |
| 47 |  |  | | | Набавка два линеарна акцелератора и једног ЦТ симулатора у Институту за онкологију Војводине у Сремској Каменици | | 512 | 11 | 115.625.000 |
| 48 | Министарство за рад, запошљавање, борачка и социјална питања | 70 | | | Закон о социјалној заштити | | 511 | 01 | 157.000.000 |
| 49 |  | 70 | | | Закон о социјалној заштити | | 512 | 01 | 60.000.000 |
| 50 | Министарство просвете, науке и технолошког развоја | 140 | | | Изградња зграде Института Биосенс и набавка опреме | | 511 | 11 | 432.000.000 |
| 51 |  |  | | | Научно-технолошки парк у Новом Саду | | 511 | 01 | 200.000.000 |
| 52 | Министарство трговине, туризма и телекомуникација | 473 | | | Подршка раду „Парк Палић” д.о.о. | | 451 | 01 | 10.000.000 |
| 53 | Канцеларија за управљање јавним улагањима | 110 | | | Програм обнове и унапређења објеката јавне намене у јавној својини у области образовања, здравства и социјалне заштите | | 511 | 01 | 723.915.000 |
| **II** | **СВЕГА (од 24 до 53)** |  | | |  | |  |  | **23.486.306.280** |
|  | **УКУПНО (I+II)** |  | | |  | |  |  | **65.587.645.218** |

**Трансфери осталим нивоима власти (јединицама локалне самоуправе)**

У складу са Законом о финансирању локалне самоуправе утврђен је годишњи износ укупног ненаменског трансфера, који се распоређује јединицама локалне самоуправе, у укупном износу од 33.307.366.000 динара.

**Расходи за запослене**

Плате запослених које се обезбеђују у буџету Републике Србије регулисане су Законом о платама у државним органима и јавним службама, Законом о платама државних службеника и намештеника, Законом о привременом уређивању основица за обрачун и исплату плата, односно зарада и других сталних примања код корисника јавних средстава, Законом о буџетском систему и другим посебним законима.

Закон о платама државних службеника и намештеника се не односи на плате изабраних лица у Народној скупштини (народни посланици) и Влади, већ се на њих примењују одредбе Закона о платама у државним органима и јавним службама.

На обрачун и исплату плата запослених у Министарству унутрашњих послова, Безбедносно информативној агенцији, Министарству одбране, као и за носиоце правосудних функција (судије и тужиоци) примењују се одредбе посебних закона.

На плате запослених који раде на спровођењу контроле у Управи царина, Пореској управи и Управи за спречавање прања новца, поред Закона о платама државних службеника и намештеника, примењују се и посебни прописи (уредбе, правилници, одлуке и др.) којима је регулисан њихов рад.

Маса плата, односно зарада, планирана је у складу са Законом о буџетском систему, односно забраном запошљавања, као и на основу основица које су утврђене у складу са Законом о привременом уређивању основица за обрачун и исплату плата, односно зарада и других сталних примања код корисника јавних средстава.

Приликом планирања средстава за плате пошло се од постојећег броја запослених, а не од броја запослених према систематизацији радних места.

У 2018. години основица за обрачун и исплату плата судија исплаћиваће се: 70% из извора 01 - Приходи из буџета, а 30% из прихода остварених по основу наплате судских такси које припадају правосудним органима.

У 2018. години планира се увећање плата:

**1. за 10% код следећих буџетских корисника:**

- Министарство унутрашњих послова, БИА, Министарство одбране, Пореска управа, Управа царина, заводи за извршење кривичних санкција,

- у установама основног и средњег образовања, ученичког и студентског стандарда,

- у установама социјалне заштите, здравственим установама и установама културе,

- као и за државне службенике и намештенике у судовима и тужилаштвима који су основани у складу са Законом о уређењу судова и Законом о јавном тужилаштву, осим државних службеника и намештеника који у складу са одредбама Закона о организацији и надлежности државних органа у сузбијању организованог криминала, корупције и других посебно тешких кривичних дела, као и Закона о организацији и надлежности државних органа у поступку за ратне злочине остварују право на плату у двоструком износу.

**2. за 5% код следећих буџетских корисника:**

- Народна скупштина,

- Председник Републике,

- Председник Владе и потпредседници Владе,

- за судије, јавне тужиоце и заменике јавних тужилаца

- за државне службенике и намештенике који нису обухваћени тачком 1,

- у високошколским установама, као и истраживачима (осим истраживача који имају радни однос заснован на факултету) и помоћном особљу у научно-истраживачкој делатности,

- код осталих јавних служби, изузев код организација за обавезно социјално осигурање.

Као и у претходним годинама, и у буџетској 2018. години, не треба планирати обрачун и исплату поклона у новцу, божићних, годишњих и других врста награда, бонуса, као и друга примања из члана 120. став 1. тачка 4. Закона о раду предвиђених посебним и појединачним колективним уговорима, и другим актима, за директне и индиректне кориснике буџетских средстава Републике Србије, буџета локалне власти и кориснике средстава организација за обавезно социјално осигурање, осим јубиларних награда за запослене који то право стичу у 2018. години.

У 2018. години не могу се исплаћивати запосленима код корисника буџетских средстава награде и бонуси који према међународним критеријумима представљају нестандардне, односно нетранспарентне облике награда и бонуса (исплате у једнаким месечним износима за све запослене и сл).

У члану 28а став 6. Закона о Уставном суду прописано је да ако се не постигне сагласност на достављени предлог буџета Уставног суда, министарство надлежно за послове финансија коначан предлог буџета Уставног суда без измена укључује у нацрт закона о буџету Републике Србије.

**Дотације** **организацијама обавезног социјалног осигурања** утврђене су укупном износу од 222.153,01 мил. динара.

Републичком фонду за пензијско и инвалидско осигурање планиран је трансфер из буџета Републике у износу од 185.800 мил. динара. Са раздела Управе за сарадњу са црквама и верским заједницама у складу са чланом 29. став 2. Закона о црквама и верским заједницама планиран је трансфер у износу од 260 мил. динара. Трансфери који се извршавају преко раздела Министарства финансија у износу од 162.340 мил. динара регулисани су чланом 173. Закона о пензијском и инвалидском осигурању, којим је предвиђено да је Република гарант за обавезе Фонда за остваривање права по основу обавезног пензијског и инвалидског осигурања. Трансферима из Министарства за рад, запошљавањe, борачка и социјална питања у износу од 23.200 мил. динара, обезбеђују се средства за исплату пpава по посебним прописима и средства за покриће разлике између најнижег износа пензије и износа пензије која би осигуранику припадала без његове примене.

Националној служби за запошљавање планиран је трансфер из Буџетског фонда за професионалну рехабилитацију и подстицање запошљавања особа са инвалидитетом за мере и активности професионалне рехабилитације, процену радне способности, подстицање запошљавања особа са инвалидитетом, субвенцију за запошљавање особа са инвалидитетом и друго у износу од 550 мил. динара.

Фонду за социјално осигурање војних осигураника са раздела Министарства одбране планирана су средства у износу од 440 мил. динара као накнада дела трошкова за становање професионалним војним лицима у пензији.

Републичком фонду за здравствено осигурање планиран је трансфер из буџета Републике у износу од 31.100 мил. динара. Са раздела Министарства здравља планиран је трансфер у износу од 8.100 мил. динара од чега је 3.500 мил. динара за трошкове здравствене заштите лицима која се сматрају осигураницима по члану 22. став 1. Закона о здравственом осигурању, 1.500 мил. динара за здравствену заштиту лица оболелих од ретких болести, 2.700 мил. динара за накнаду зараде у случају привремене спречености за рад због болести или компликација у вези са одржавањем трудноће и 400 мил. динара услед очекиваног одлива запослених у здравственим установама. Са раздела Министарства финансија планиран је трансфер у износу од 23.000 мил. динара од чега је за исплату права на здравствену заштиту планирано 22.700 мил. динара и 300 мил. динара по основу доприноса за здравствено осигурање за одређена предузећа у процесу приватизације.

Остале дотације организацијама обавезног социјалног осигурања износе 4.263,01 мил. динара (реконструкција, модернизација, реорганизација, унапређење и доградња клиничких центара, изградња и опремање као и набавка медицинске опреме за потребе здравствених установа).

**Накнаде за социјалну заштиту из буџета**

У оквиру права на дечији додатак када је реч о деци са сметњама у развоју и деци са инвалидитетом, за њих се ово право планира под повољнијим условима, тако да се повећа цензус за остваривање права на дечији додатак као и повећање његовог износа. Такође, обухваћена су лица која ће остваривати накнаду осталих прихода по основу рођења и неге детета и посебне неге детета.

Списак економских класификација коришћених у припреми Закона о буџету Републике Србије за 2018. годину и образложење садржаја појединих економских класификација.

| Економска класификација | Назив економске класификације |
| --- | --- |
| 411 | Плате, додаци и накнаде запослених (зараде) |
| 412 | Социјални доприноси на терет послодавца |
| 413 | Накнаде у натури |
| 414 | Социјална давања запосленима |
| 415 | Накнаде трошкова за запослене |
| 416 | Награде запосленима и остали посебни расходи |
| 417 | Посланички додатак |
| 421 | Стални трошкови |
| 422 | Трошкови путовања |
| 423 | Услуге по уговору |
| 424 | Специјализоване услуге |
| 425 | Текуће поправке и одржавање |
| 426 | Материјал |
| 431 | Амортизација некретнина и опреме |
| 432 | Употреба култивисане имовине |
| 435 | Амортизација нематеријалне имовине |
| 441 | Отплата домаћих камата |
| 442 | Отплата страних камата |
| 443 | Отплата камата по гаранцијама |
| 444 | Пратећи трошкови задуживања |
| 451 | Субвенције јавним нефинансијским предузећима и организацијама |
| 452 | Субвенције приватним финансијским институцијама |
| 454 | Субвенције приватним предузећима |
| 462 | Дотације међународним организацијама |
| 463 | Трансфери осталим нивоима власти |
| 464 | Дотације организацијама обавезног социјалног осигурања |
| 465 | Остале дотације и трансфери |
| 472 | Накнаде за социјалну заштиту из буџета |
| 481 | Дотације невладиним организацијама |
| 482 | Порези, обавезне таксе, казне, пенали и камате |
| 483 | Новчане казне и пенали по решењу судова |
| 484 | Накнада штете за повреде или штету насталу услед елементарних непогода или других природних узрока |
| 485 | Накнада штете за повреде или штету нанету од стране државних органа |
| 489 | Расходи који се финансирају из средстава за реализацију Националног инвестиционог плана |
| 499 | Средства резерве |
| 511 | Зграде и грађевински објекти |
| 512 | Машине и опрема |
| 513 | Остале некретнине и опрема |
| 514 | Култивисана имовина |
| 515 | Нематеријална имовина |
| 521 | Робне резерве |
| 522 | Залихе производње |
| 523 | Залихе робе за даљу продају |
| 541 | Земљиште |
| 551 | Нефинансијска имовина која се финансира из средстава за реализацију Националног инвестиционог плана |
| 611 | Отплата главнице домаћим кредиторима |
| 612 | Отплата главнице страним кредиторима |
| 613 | Отплата главнице по гаранцијама |
| 615 | Отплата гаранција по комерцијалним трансакцијама |
| 621 | Набавка домаће финансијске имовине |
| 622 | Набавка стране финансијске имовине |

Обзиром да се у припреми буџета, према Закону о буџетском систему, користе јединствене буџетске класификације, прописане Правилником о стандардном класификационом оквиру и Контном плану за буџетски систем и да се буџет, због могућих одступања у основним параметрима који се користе приликом планирања, припрема на трећем нивоу економских класификација, у циљу разумевања садржаја тих класификација, ближе се образлaжу поједине економске класификације, и то:

**Расходи за запослене**

**411 и 412 - Плате, додаци и накнаде запослених (зараде) и Социјални доприноси на терет послодавца**

На економској класификацији 411 планиране су плате, додаци и накнаде стално запослених, плате приправника, привремено запослених, плате по основу судских пресуда и др.

На економској класификацији 412 планирани су социјални доприноси на терет послодавца (допринос за ПИО, допринос за здравствено осигурање и незапосленост).

**413 - Накнаде у натури**

Накнаде у натури - превоз запослених на посао и са посла - маркица, паркирање и др.

**414 - Социјална давања запосленима**

Социјална давања запосленима садрже конта за исплате накнада које иду на терет фондова (породиљско боловање, боловања преко 30 дана, инвалидност рада другог степена), отпремнине приликом одласка у пензију и помоћ у случају смрти запосленог или члана уже породице, помоћ у медицинском лечењу запосленог или чланова уже породице и др.).

**415 - Накнаде трошкова за запослене**

Накнаде трошкова за запослене на економској класификацији 415 (накнаде трошкова за одвојен живот од породице, накнаде трошкова за превоз на посао и са посла у готовини, накнаде трошкова за смештај изабраних, постављених и именованих лица и др.).

**416 - Награде, бонуси и остали посебни расходи**

Награде запосленима - јубиларне награде (зависно од броја година проведених на раду), награде за посебне резултате рада, накнаде члановима комисија.

**417 - Посланички додатак**

Посланички додатак на економској класификацији 417 исплаћује се у складу са Законом о примањима народних посланика у Народној скупштини Републике Србије, а ближе уређена одлукама Административног одбора.

**Коришћење услуга и роба**

**421 - Стални трошкови**

Обухватају следеће трошкове:

- трошкове платног промета и банкарских услуга;

- трошкове услуга комуникација (фиксних и мобилних телефона, телефакса, интернета, услуге поште и доставе и слично);

- трошкове осигурања (имовине, као шо су: зграде, возила и остала дугорочна имовина и осигурање запослених);

- трошкове закупа имовине и пословног простора;

- трошкове енергетских услуга (услуге за електричну енергију и услуге грејања);

- трошкове комуналних услуга (услуге водовода и канализације, услуге редовног одржавања, као што су: заштита имовине, чишћења, одвоз отпада и остале комуналне услуге, као што је накнада за коришћење градског грађевинског земљишта и слично).

**422 - Трошкови путовања**

Средства у оквиру ове апропријације економске класификације, обезбеђују се за финансирање трошкова службених путовања у земљи и иностранству, трошкове превоза, смештаја и дневница (исхране) на службеном путу, трошкове превоза у јавном саобраћају по службеном послу, транспортне трошкове службе и сл; у Војсци за трошкове наградног одсуства, накнаде за превоз код коришћења одсуства због приватних послова, одсуства за опоравак, одсуства ради обиласка породице по основу одвојеног живота због премештаја у друго место службовања и сл, ангажовање возила правних и физичких лица ван Војске. Такође, обезбеђују се средства за трошкове путовања ученика који учествују на републичким и међународним такмичењима и остали трошкови транспорта.

**423 - Услуге по уговору**

На овој економској класификацији опредељују се средстава за:

- административне услуге (услуге превођења, секретарске услуге, рачуноводствене услуге и остале административне услуге);

- услуге одржавања рачунара и израде одговарајућих софтвера;

- услуге образовања и усавршавања запослених;

- услуге информисања (штампање билтена, часописа или публикација, услуге информисања јавности и односа са јавношћу - услуге рекламирања, ангажовање продукцијских кућа за медијске услуге радија и телевизије);

- услуге ревизије, адвокатске услуге, правне услуге и остале стручне услуге;

- котизације за семинаре и стручна саветовања, издаци за стручне испите, објављивање тендера и информативних огласа;

- домаћинство и угоститељство (прање, чишћење, угоститељске услуге и репрезентација);

- ангажовање лица по уговору о делу (правно заступање пред домаћим и међународним судовима, вештачења и сл), систематски преглед запослених.

**424 - Специјализоване услуге**

Услуге за потребе реализације значајних пројеката из разних области, које нису стандардно класификоване у контном плану, а појединачно се различито (нестандардно) исказују код буџетских корисника.

У специјализоване услуге се класификују, и то:

- пољопривредне услуге (услуге заштите животиња и биља);

- услуге образовања, културе и спорта;

- медицинске услуге (здравствена заштита по уговору, здравствена заштита по конвенцији, услуге јавног здравства - инспекција и анализа, лабораторијске услуге и остале медицинске услуге);

- услуге одржавања аутопутева, националних паркова и природних површина;

- услуге очувања животне средине, услуге науке и геодетске услуге, као и остале специјализоване услуге.

Преко ове економске класификације реализују се пројекти министарства надлежног за послове науке у складу са Законом о научно-истраживачкој делатности.

**425 - Текуће поправке и одржавањe**

На овој економској класификацији обезбеђују се средства за поправке и одржавање зграда и опреме, намештаја, поправке електричне и електронске опреме, административне опреме, возног парка, остале опреме, као и поправке и одржавање пословног простора (зидарски, столарски, молерски, водоинсталатерски, елетричарски и сл. радови); одржавање опреме за пољопривреду, опреме за очување животне средине и науку, медицинске и лабораторијске опреме, опреме за образовање, спорт и културу, војску, јавну безбедност.

**426 - Материјал**

Под расходима материјала подразумевају се:

- административни материјал (канцеларијски материјал, заштитна или радна одећа и униформе);

Средства исказана на овој економској класификацији, не могу се односити на средства потребна за расходе за радну одећу (одећа и ципеле) и службену одећу, осим у случајевима да је радна одећа прописана. Право на планирање средстава за расходе за радну униформу (одећа и ципеле), службену одећу, униформе и заштитна одела, у складу са Посебним колективним уговором за државне органе имају они државни органи и организације који имају запослене на радним местима са посебним условима рада, и то: послове инспекцијског и другог надзора; послове возача; послове хидролошких и геодетских мерења на терену, авио снимања, руковања фотограметријским инструментима и лабораторије; послове везане за рад на противградним полигонима, радарима и изолованим метеоролошким станицама; лабораторијске и друге сличне послове који се обављају хемикалијама опасним по здравље; послове који су изложени сталној буци високог интензитета која потиче од уређаја који се користе у раду; послове судског и административног извршења; послове архивског манипуланта и архивског деопа; послове достављача, курира и спремачица; послове програмера, оператера и организатора рада на рачунарима; послове физичког обезбеђења, противпожарне заштите, стражара, чувара и портира; послове дактилографа, ложача, перача возила, телефонисте и запослених у бифеу - ресторану; послове запослених у штампарији.

- материјал за образовање и усавршавање запослених (гласила о прописима, стручна литература и сл);

- материјал за саобраћај (издаци за гориво, бензин, дизел гориво, мазиво и остали материјал за превозна средства);

- материјал за домаћинство (производи за чишћење, хигијенски производи);

- материјал за угоститељство (материјал за припремање хране и пиће);

- материјал за пољопривреду (храна за животиње, природна и вештачка ђубрива, семе, биљке и остали материјал за пољопривреду);

- материјал за очување животне средине (за метеоролошка мерења, за истраживање и развој, тестирање ваздуха, тестирање воде, тла и остали материјали за очување животне средине и науку);

- материјали за посебне намене (заставе, пломбе за печатирање, резервни делови, алат и ситан инвентар).

Субвенције

451 - Субвенције јавним нефинансијским предузећима и организацијама

На овој економској класификацији исказују се текуће и капиталне субвенције, и то:

- јавном железничком саобраћају;

- за водопривреду, пољопривреду;

- осталим јавним нефинансијским предузећима и организацијама.

**Остали расходи**

**481 - Дотације невладиним организацијама**

На овој економској класификацији исказују се дотације невладиним организацијама, и то:

- организацијама које пружају помоћ домаћинствима, дотације у натури, Црвеном крсту Србије;

- спортским и омладинским организацијама (спортским савезима);

- етничким заједницама и мањинама;

- верским заједницама;

- осталим удружењима грађана и политичким странкама.

**484 - Накнаде штете за повреде или штету нанету услед елементарних непогода или других природних узрока**

Средства ове апропријације намењена су за измиривање обавеза по основу процене штете (поступак за утврђивање процене штете настале услед елементарних непогода или других природних узрока спроводеопштинске комисије) чију укупну вредност претходно верификује Владина комисија за измиривање штете нанете услед елементарних непогода или других природних узрока.

**Издаци за нефинансијску имовину**

**511, 512, 513 и 515 - Зграде и грађевински објекти, Машине и опрема, Остале некретнине и опрема, Нематеријална имовина**

511 - средства у оквиру ове апропријације обезбеђују се за: куповину зграда и објеката, изградњу зграда и објеката, капитално одржавање зграда и објеката и пројектно планирање (процена изводљивости, израда идејних пројеката и пројектне документације);

512 - саобраћајна опрема (најчешће за аутомобиле, комбије, теренска возила, камионе, тракторе, чамце, бродове хеликоптере, авионе и сл.); административна опрема (намештај и уградна опрема, рачунарска опрема, мреже за рачунарско повезивање, телефонске централе са припадајућим инсталацијама и апаратима, телефони, мобилни телефони, електронска опрема, опрема за домаћинство - уређаји за ресторане и кафе бифее, опрема за образовање и културу, медицинска опрема и опрема за војску и јавну безбедност; књиге у библиотеци, уметничка дела, природне реткости и сл;

513 - 515 - остала основна средства (компјутерски софтвери, уметничка дела, природне реткости, култивисана имовина - стока, вишегодишњи засади, издаци за патенте и технологију, техничку документацију, лиценце, концесије, заштитни знак, индустријска заштитна права, занатска и слична права, остала заштићена права и интелектуална својина, права коришћења имовине у туђем власништву, прикључак на телефонске линије и остала нематеријална права).

**Набавка финансијске имовине**

**621 - Набавка домаће финансијске имовине**

На овој екoномској класификацији исказује се набавка домаћих хартија од вредности, изузев акција, кредити осталим нивоима власти, кредити финансијским институцијама, кредити физичким лицима и домаћинствима, кредити домаћим нефинансијским приватним предузећима, набавка домаћих акција и осталог капитала (учешће капитала у домаћим нефинансијским јавним предузећима и институцијама, учешће капитала у домаћим нефинансијским приватним предузећима и учешће капитала у домаћим пословним банкама).

**III. ОБРАЗЛОЖЕЊЕ ПРЕДЛОГА ПОТРЕБНИХ СРЕДСТАВА ПО КОРИСНИЦИМА БУЏЕТА**

У буџетској процедури Министарство финансија разматра захтеве корисника буџетских средстава садржане у предлозима њихових финансијских планова, који су у складу са Законом о буџетском систему исказани на програмски начин.

Програмски буџет распоређује буџетска средстава према намени. Овако представљени расходи омогућавају лакше праћење ефеката утрошених средстава као и евалуацију да ли се средства троше у складу са циљевима Владе.

У делу Образложење - Програмске информације налазе се образложења програмских структура које су доставили буџетски корисници уз предлоге финансијских планова.

**IV. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разматрање и доношење овог закона по хитном поступку, предлаже се у складу са чланом 167. Пословника Народне скупштине („Службени гласник РС”, број 20/12 - пречишћени текст). У случају да се овај закон не донесе, проузроковале би се штетне последице на рад државних органа и организација обавезног социјалног осигурања. Објективне околности и догађања која су се десила у току законске процедуре за припрему Закона, проузроковале су пролонгирање рокова из буџетског календара у погледу усвајања предлога буџета, посебно имајући у виду договоре између Владе и мисије Међународног монетарног фонда поводом *Stand-by* аранжмана из предострожности. Стога, доношење овог закона и предлога одлука по хитном поступку потребно је ради неопходних материјалних и других услова за финансирање рада државних органа и организација на целој територији Републике Србије.

**V. РАЗЛОЗИ ЗА РАНИЈЕ СТУПАЊЕ НА СНАГУ ЗАКОНА**

Предлаже се да овај закон ступи на снагу наредног дана од дана објављивања у „Службеном гласнику РС”. Нарочито оправдани разлози за раније ступање на снагу овог закона, у смислу члана 196. Устава Републике Србије, састоје се у потреби да се обезбеди несметано функционисање и финансирање државних органа и организација. Стога је ради обезбеђења финансирања остваривања права и дужности Републике утврђених Уставом и законом, потребно да се омогући несметано извршавање расхода, с обзиром да фискална година почиње од 1. јануара 2018. године. У случају да се Закон донесе 31. децембра 2017. године, била би доведена у питање редовна динамика извршавања расхода Републике, а тиме и извршавање функција и надлежности Републике. Посебно би било угрожено финансирање пензија, социјалних давања и обезбеђивање средстава за исплату плата у јавним службама и државним органима, тј. од 1. јануара 2018. године, када и почиње буџетска година према Закону о буџетском систему.